মানুয়েল ফার্নান্দেজ
মানুয়েল এনহিকে তাভারেস ফার্নান্দেজ (পর্তুগিজ উচ্চারণ: [mɐnuˈɛɫ fɨɾˈnɐ̃dɨʃ]; জন্ম: ৫ ফেব্রুয়ারি ১৯৮৬) হলেন একজন পর্তুগিজ পেশাদার ফুটবলার, যিনি রুশ ক্লাব লকোমটিভ মস্কো এবং পর্তুগাল জাতীয় দলের হয়ে একজন মধ্যমাঠের খেলোয়াড় হিসেবে খেলেন। তিনি মাত্র ১৮ বছর বয়সে, বেনফিকার হয়ে খেলার মাধ্যমে তার পেশাদার ক্যারিয়ার শুরু করেন। পরবর্তীতে তিনি তার যোগ্যতা প্রমাণের জন্য ইংল্যান্ড এবং স্পেনে ক্লাবে খেলেন। তিনি এভার্টন এবং ভালেনসিয়ার মতো ক্লাবে খেলেছেন। তিনি ২০১১ সালের জানুয়ারি মাসে, তুর্কি ক্লাব বেশিকতাসের সাথে এক চুক্তি স্বাক্ষর করেন। তিনি এই ক্লাবের সাথে সাড়ে তিন বছর ছিলেন। অতঃপর ২০১৪ সালে তিনি রুশ ক্লাব লকোমটিভ মস্কোতে যোগদান করেন। ফার্নান্দেজ পর্তুগালের বেশ কয়েকটি বয়সভিত্তিক দলে খেলেছেন। তিনি পর্তুগাল অনূর্ধ্ব-২১ দলে খেলার সময় ২টি উয়েফা ইউরোপীয় চ্যাম্পিয়নশিপ খেলেছেন। ২০০৫ সালে, পর্তুগাল জাতীয় দলের হয়ে খেলার মাধ্যমে তিনি আন্তর্জাতিক পর্যায়ে অভিষেক করেন।